Fostul președinte american Bill Clinton a apărat decizia privind extinderea NATO spre Est în urmă cu 25 de ani, pe când era în Biroul Oval de la Casa Albă, într-o conferinţă organizată marţi la Praga, cu ocazia aniversării aderării Republicii Cehe, Poloniei şi Ungariei la Alianţa Nord-Atlantică, transmite DPA, potrivit Agerpres.
"Uneori trebuie pur şi simplu să rişti, şi asta au făcut toţi cei implicaţi în decizia de acum 25 de ani. Cred că a fost o investiţie bună", a spus Clinton.
"Am făcut ceea ce trebuia să facem pentru a extinde NATO, iar organizaţia continuă să se extindă", a adăugat fostul preşedinte american.
Cei trei foşti membri ai Pactului de la Varşovia, alianţa dominată de Uniunea Sovietică, au aderat la Alianţa Nord-Atlantică la 12 martie 1999. Pactul de la Varşovia a fost dizolvat la mijlocul anului 1991.
Cu această ocazie, Bill Clinton i-a mulţumit preşedintelui ceh Petr Pavel pentru iniţiativa sa de a găsi 800.000 de proiectile de artilerie pentru Ucraina în afara Uniunii Europene. El a spus că Occidentul trebuie să fie alături de Ucraina atât timp cât aceasta este agresată de Rusia.
Dar el şi-a exprimat speranţa că vor exista şi alte opţiuni la un moment dat. "Probabil că nu-i va plăcea că spun asta, dar preşedintele (Vladimir, n. red.) Putin nu va trăi veşnic, aşa cum nici eu", a adăugat el.
Referitor la criticile potrivit cărora extinderea NATO a ignorat interesele de securitate ale Rusiei, Bill Clinton a subliniat că a încercat, în timpul celor două mandate ale sale care s-au încheiat la începutul anului 2001, să îi atragă pe ruşi, de exemplu, prin intermediul Consiliului NATO-Rusia. "Le-am oferit şansa de a participa", a spus el.
Preşedintele Petr Pavel l-a decorat pe Bill Clinton cu ordinul Republicii Cehe Tomas Garrigue Masaryk, conferit pentru contribuţii eminente la dezvoltarea democraţiei, umanităţii şi drepturilor omului. Avioane cehe şi germane au efectuat un survol deasupra Pragăi în cadrul festivităţilor ocazionate de această dată.